पाएं अपने शहर की ताज़ा ख़बरें और फ्री ई-पेपरडाउनलोड करें
जालंधर. क्रिकेट मैच पर सट्टेबाजी के आरोप में पकड़ा गया बस्ती शेख के रोड़ मोहल्ला का रहने वाला तीस साल का कुलविंदर सिंह उर्फ किंदा जन्नत फिल्म देखकर सट्टेबाजी के धंधे में आ गया।
वह हीरो इमरान हाशमी के रोल से प्रभावित होकर बुकी बन गया, ताकि उसी की तरह अमीर बन कर ऐश की जिंदगी जी सके। जब उससे पुलिस ने पूछा कि फिल्म में तो हीरो मारा जाता है तो उसका कहना था कि वह फिल्म थी और हकीकत में ऐसा नहीं होता है। किंदा से उसकी रियल लाइफ की हीरोइन के बारे पूछा तो वह बोला वह शादीशुदा है और उसके दो बच्चे हैं।
पुलिस ने मंगलवार शाम किंदा और उसके साथी सुमीत और नानक चंद किक्रेट मैच पर सट्टा लगाने के आरोप में पकड़े थे। सभी एक दिन के पुलिस रिमांड पर हैं। किंदा ने बताया कि वह दसवीं पास है। उसके तीन भाई हैं। बड़ा भाई दविंदर भोगपुर में शिंगार ज्वेलरी शॉप चलाता है। वह भाई की दुकान पर बैठता था और सोने के कोके सप्लाई करता था। पिता की करीब डेढ़ साल पहले मौत हो गई थी। कोके बेचकर वह जल्द अमीर नहीं बन सकता था और वह सोचता था कि कौन सा कारोबार करे।
करीब सात-आठ महीने पहले वह घर में फिल्म जन्नत देख रहा था। उसने देखा फिल्म का हीरो इमरान हाशमी किस तरह एक आम आदमी से सट्टेबाजी के जरिए अमीर बन जाता है। किंदा के मुताबिक फिल्म देखकर उसने सोच लिया था कि वह सट्टेबाजी से हर सपना पूरा करेगा। छह महीने पहले उसने बस्ती के एक सट्टेबाज के जरिए धंधा शुरू किया।
मोबाइल में लिखे थे कोड वर्ड
पुलिस किंदा के पास से बरामद हुए मोबाइलों से उसके ग्राहकों को तलाशने में जुट गई है। मोबाइल में किंदा ने अपने ग्राहकों के कोड वर्ड में नंबर सेव किए हुए थे। किसी का नाम ए, डी और किसी का एम लिखा हुआ था। पुलिस अब उन नंबरों से उनके ग्राहकों को पकड़ेगी। किंदा के गिरफ्त में आने के बाद उसके ग्राहक अंडरग्राउंड होने की चर्चा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hne_Deva hin_Deva zho_Hant eng_Latn